钦定古今图书集成/明伦汇编/官常典/第798卷 > 刘辰
## 钦定古今图书集成/明伦汇编/官常典/第798卷 > 刘辰

按《明外史》本传：“辰字伯静，金华人。少负气节，喜功名。
太祖下婺州，首上谒，署典签。使方国珍饰二姬以进，
辰叱却之。李文忠开省严州，辟置幕下。元帅葛俊守
广信，盛冬发民浚城濠，文忠止之不听，出不逊语。文
忠怒，欲临以兵，辰请往谕之，俊悔谢，事遂已。寻以亲
老辞归。建文中，用荐擢授监察御史，出知镇江府。勤”
于职事。濒江田八十馀顷，久沦于水，赋如故，辰请除
之。京口闸废，转漕者道。新河出江，舟数败。辰修故闸，
公私便之，漕河易涸，仰练湖益水。三斗门久废，辰修
筑之，运舟既通，湖下田益稔。永乐初，预修《太祖实录》。
迁江西布政司左参政。奏蠲九郡荒田粮。岁饥，劝富
民贷饥者，蠲其徭役以为之息。官为立券，期年而偿。
辰居官廉勤尚气，与都司按察使不相得，数争，坐免
归。起刑部右侍郎，复留南京者三年。帝念其老，赐敕
及钞币，令致仕。逾年复召至京。疾作，遣医送归。道卒，
年七十八。